CELEX: 32007R0288
Language: bg
Date: 2007-03-16 00:00:00
Title: Регламент (ЕО) № 288/2007 на Комисията от 16 март 2007 година за установяване на преходни мерки, които следва да се приемат с оглед на присъединяването на България и Румъния по отношение на изискванията за предоставяне на възстановявания при износ на някои млечни и яйчни продукти съгласно Регламент (ЕО) № 1043/2005

17.3.2007   
            
            
               BG
            
            
               Официален вестник на Европейския съюз
            
            
               L 78/15
            
         
      РЕГЛАМЕНТ (ЕО) № 288/2007 НА КОМИСИЯТА
   
   от 16 март 2007 година
   за установяване на преходни мерки, които следва да се приемат с оглед на присъединяването на България и Румъния по отношение на изискванията за предоставяне на възстановявания при износ на някои млечни и яйчни продукти съгласно Регламент (ЕО) № 1043/2005
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за присъединяване на България и Румъния,
   като взе предвид Акта за присъединяване на България и Румъния, и по-специално член 41, първи параграф от него,
   като има предвид, че:
   
               (1)
            
            
               В член 52, параграф 4 от Регламент (ЕО) № 1043/2005 на Комисията от 30 юни 2005 г. за прилагане на Регламент (ЕО) № 3448/93 на Съвета относно системата за предоставяне на възстановявания при износ на някои селскостопански продукти, изнасяни под формата на стоки, които не са включени в приложение I към Договора, и относно критериите за определяне на размера на такива възстановявания (1) се предвижда, че възстановяването за някои стоки на основата на мляко и яйца зависи от това, дали те отговарят на съответните изисквания на Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (2) и на Регламент (ЕО) № 853/2004 на Европейския парламент и на Съвета от 29 април 2004 г. за определяне на специфични хигиенни правила за храните от животински произход (3). По-специално съгласно членове 4 и 5 от Регламент (ЕО) № 853/2004 стоките трябва да бъдат приготвени в одобрени предприятия и да отговарят на специфичните изисквания за здравна маркировка.
            
         
               (2)
            
            
               Решение 2007/30/ЕО на Комисията от 22 декември 2006 г. за установяване на преходни мерки за пускането на пазара на определени продукти от животински произход, произведени в България и Румъния (4), определя мерки, за да се улесни преминаването от съществуващия режим в посочените държави към този, произтичащ от прилагането на ветеринарното законодателство на Общността. В съответствие с член 3 от посоченото решение от 1 януари 2007 г. до 31 декември 2007 г. държавите-членки могат да разрешат търговията с продукти, произведени в предприятия в България и Румъния, на които е разрешено да изнасят млечни или яйчни продукти към Общността преди датата на присъединяване, при условие че продуктите носят здравната маркировка за износ в Общността за съответните предприятия и са придружени с документ, който удостоверява, че те са произведени в съответствие с Решение 2007/30/ЕО.
            
         
               (3)
            
            
               Следователно е уместно да се допусне дерогация от член 52, параграф 4 от Регламент (ЕО) № 1043/2005, без да се нарушава прилагането на другите разпоредби на посочения регламент, и да се предвиди, че стоките, които отговарят на изискванията на член 3 от Решение 2007/30/ЕО и за които е разрешено да бъдат търгувани на пазара за периода от 1 януари 2007 г. до 31 декември 2007 г., следва да се ползват от възстановяване при износ.
            
         
               (4)
            
            
               Мерките, предвидени в настоящия регламент, са в съответствие със становището на Управителния комитет по хоризонталните въпроси, свързани с търговията с преработени земеделски продукти, които не са изброени в приложение I към Договора,
            
         ПРИЕ НАСТОЯЩИЯ РЕГЛАМЕНТ:
   Член 1
   Чрез дерогация от член 52, параграф 4 от Регламент (ЕО) № 1043/2005 стоките, които са произведени преди датата на присъединяване в предприятия в България и Румъния и които са разрешени за износ за Общността преди датата на присъединяване и са изнесени от Общността през периода от датата на присъединяване до 31 декември 2007 г., могат да се ползват от възстановяване при износ, при условие че отговарят на изискванията на член 3, букви а) и б) от Решение 2007/30/ЕО.
   Член 2
   Настоящият регламент влиза в сила в деня на публикуването му в Официален вестник на Европейския съюз.
   Той се прилага за декларациите за износ, приемани от 1 януари 2007 г. до 31 декември 2007 г.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 16 март 2007 година.
      
         
            За Комисията
         
         Günter VERHEUGEN
         
         
            Заместник-председател
         
      
   
   
      (1)  ОВ L 172, 5.7.2005 г., стр. 24. Регламент, последно изменен с Регламент (ЕО) № 1792/2006 (ОВ L 362, 20.12.2006 г., стр. 1).
   
      (2)  ОВ L 139, 30.4.2004 г., стр. 1.
   
      (3)  OВ L 139, 30.4.2004 г., стp. 55. Регламент, последно изменен с Регламент (ЕО) № 1791/2006 на Съвета (ОВ L 363, 20.12.2006 г., стр. 1).
   
      (4)  ОВ L 8, 13.1.2007 г., cтр. 59.